**Települési ápolási díj**

**Ügyleírás:**

A települési ápolási díj a tartósan gondozásra szoruló személy otthoni ápolását ellátó nagykorú hozzátartozó részére biztosított anyagi hozzájárulás.

*(Hozzátartozó: a közeli hozzátartozó, az élettárs, az egyeneságbeli rokon házastársa, a házastárs egyeneságbeli rokona és testvére, és a testvér házastársa.)*

A települési ápolási díj a következő feltételek megléte esetén állapítható meg:

1. a kérelmező 18. életévét betöltött tartósan beteg személy gondozását végzi,
2. a kérelmező családjában az egy főre jutó havi jövedelem a szociális vetítési alap 300%-át (85.500 Ft-ot) nem haladja meg,
3. az ápolási díjat igénylő hozzátartozón kívül az ápolt családjában nincs más, folyamatosan otthon tartózkodó, rendszeres pénzellátással rendelkező személy, aki az ápolási, gondozási feladatokat el tudná végezni és
4. a kérelmező vagyonnal nem rendelkezik.

*(Család: egy lakásban, vagy személyes gondoskodást nyújtó bentlakásos szociális, gyermekvédelmi intézményben együtt lakó, ott bejelentett lakóhellyel vagy tartózkodási hellyel rendelkező közeli hozzátartozók közössége.*

*Vagyon: az a hasznosítható ingatlan, jármű, vagyoni értékű jog, továbbá pénzforgalmi szolgáltatónál kezelt - jövedelemként figyelembe nem vett - összeg, amelynek*

* 1. *külön-külön számított forgalmi értéke, illetve összege a szociális vetítési alap összegének a harmincszorosát (855.000 Ft-ot), vagy*
	2. *együttes forgalmi értéke a szociális vetítési alap összegének a nyolcvanszorosát (2.280.000 Ft-ot)*

*meghaladja, azzal, hogy a szociális rászorultságtól függő pénzbeli és természetbeni ellátások jogosultsági feltételeinek vizsgálatánál nem minősül vagyonnak az az ingatlan, amelyben az érintett személy életvitelszerűen lakik, az a vagyoni értékű jog, amely az általa lakott ingatlanon áll fenn, továbbá a mozgáskorlátozottságra tekintettel fenntartott gépjármű.)*

Tartósan betegnek az a személy minősül, aki

1. betegsége miatt ápolásra szorul, és mások segítsége nélkül önállóan nem képes

*aa)* étkezni,

*ab)* tisztálkodni,

*ac)* öltözködni,

*ad)* illemhelyet használni,

*ae)* lakását elhagyni,

feltéve, hogy esetében az *aa)-ae)* pontokban foglalt feltételek közül legalább kettő egyidejűleg fennáll, vagy

1. olyan betegségben szenved, ami miatt napi életviteléhez állandó és tartós felügyeletre szorul, és az *a)* vagy *b)* pont szerinti állapot 3 hónapnál hosszabb időtartamban fennáll.

A települési ápolási díj havi összege megegyezik a központi költségvetésről szóló törvényben meghatározott alapösszeg 80%-ával (2023. évben 32.880 Ft).

**Hatáskörrel és illetékességgel rendelkező szerv:**

Paks Város Jegyzője

**A kérelem benyújtásának módja:**

személyesen vagy írásban

**Benyújtás céljára szolgáló nyomtatvány:** „Kérelem települési ápolási díj megállapításához” elnevezésű nyomtatvány.

**A kérelemhez csatolandó mellékletek:**

1. a „Jövedelem és vagyonnyilatkozat” elnevezésű nyomtatvány
2. a háziorvos igazolása a tartós betegségről: „Igazolás és szakvélemény az ápolási díj megállapításához” elnevezésű nyomtatvány

**Eljárás illeték:**

Az eljárás költség- és illetékmentes.

**Ügyintézés határideje:**

Az ügyintézési határidő sommás eljárásban 8 nap, teljes eljárásban 60 nap.

Sommás eljárásnak csak akkor van helye, ha a hiánytalanul előterjesztett kérelem és mellékletei, valamint a hatóság rendelkezésére álló adatok alapján a tényállás tisztázott, tehát a döntés meghozatalához szükséges minden információ rendelkezésre áll és az ügyben nincs ellenérdekű ügyfél.

**Jogszabályi háttér:**

Paks Város Önkormányzata Képviselő-testületének a szociális és gyermekjóléti ellátásokról és a szociális és gyermekjóléti igazgatásról szóló 3/2015. (II. 13.) önkormányzati rendelete

A szociális igazgatásról és szociális ellátásokról szóló 1993. évi III. törvény

A pénzbeli és természetbeni szociális ellátások igénylésének és megállapításának, valamint folyósításának részletes szabályairól szóló 63/2006. (III. 27.) Korm. rendelet

Az általános közigazgatási rendtartásról szóló 2016. évi CL. törvény

**Ügyintézés helye, elérhetőség:**

Polgármesteri Hivatal Ügyfélszolgálati Iroda

Szociális Csoport

Telefon: 75/830-622, 75/830-623

**Ügyfélfogadás:**

Hétfőtől-Csütörtökig: 08.00 – 12.00 12.30-15.30

Péntek: 08.00-12.00